**Peter Pišťanek** (\* 28. apríl 1960, Devínska Nová Ves – † 22. marec 2015, Bratislava) bol slovenský spisovateľ.

Životopis
---------

V 80. rokoch bol spoluzakladateľom a bubeníkom v kultovej hudobnej skupine Devínska Nová Vec. Do roku 1988 vystriedal viacero zamestnaní, najdlhšie pracoval ako strojník v kyslikárni v Slovnafte. Krátko študoval dramaturgiu, neskôr scenáristiku na VŠMU, štúdium však nedokončil. V roku 1988 pracoval ako strážca parkoviska, po Nežnej revolúcii podnikal v reklamnej branži, neskôr bol šéfredaktorom magazínu *Tele-Video-Relax*, textárom v reklamných agentúrach DDB Needham a Wiktor/Leo Burnett, od roku 1996 pracoval v spoločnosti Gratex International, kde bol tvorcom webových stránok (content originator), redaktorom internetového časopisu inZine, marketingovým pracovníkom a pracovníkom Quality Assurance Group tamtiež.

Tvorba
------

Publikovať začal koncom 80. rokov v časopise *Slovenské pohľady*, debutová knižka mu vyšla až v roku 1991. (Do angličtiny ju v roku 2007 preložil Peter Petro.) Námety pre svoje diela neraz čerpal zo svojho bydliska, ktoré sa nachádza na pomedzí veľkomesta a vidieka. Jeho rané diela sa vyznačujú priamočiarosťou rozprávania a rýchlym spádom deja, namiesto psychologických rozborov písal svoje diela odosobnene, lakonicky, no s veľmi presnými opismi. Tie sú charakteristické aj pre jeho neskoršiu tvorbu, ktorá sa však vyznačuje väčším príklonom k emotívnosti a trpkému sentimentu. Patril k prekladaným slovenským autorom, jeho románová trilógia *Rivers of Babylon* vyšla celá alebo postupne vychádza v Chorvátsku, Veľkej Británii, Turecku, Česku, Francúzsku a Srbsku. Na jeho námet a scenár (spoluautor Marián Urban) podľa románu *Rivers of Babylon* nakrútil režisér Vladimír Balco v roku 1998 celovečerný film (*Rivers of Babylon*), na námet novely *Muzika* nakrútil v roku 2007 celovečerný film Juraj Nvota (film získal Národnú filmovú cenu Slnko v sieti v 9 kategóriách). Na sklonku roku 2014 vyšiel jeho román *Rukojemník – Lokomotívy v daždi* na motívy vlastného scenára (spoluautor Marian Urban), podľa ktorého režisér Juraj Nvota nakrútil celovečerný film *Rukojemník* (slovenská premiéra január 2015).

Ocenenie - povinné čítanie
--------------------------

Kniha poviedok *Sekerou a nožom* bola zaradená od septembra 2015 do zoznamu povinného čítania, v rámci Inovovaného štátneho vzdelávacieho programu, pre študentov štvrtých ročníkov stredných škôl a gymnázií v školskom roku 2018/2019. Konferencia biskupov Slovenska už v roku 2016 navrhla knihu vyradiť. Dôvodom mal byť perverzný jazyk. Združenie katolíckych škôl Slovenska (vo funkcii prezidenta združenia bol vtedy súčasný minister Ján Horecký), prišlo s požiadavkou na stiahnutie knihy z povinnej literatúry, pretože dielo obsahuje perverzné a vulgárne výrazy urážajúce ľudskú dôstojnosť. V internetovej petícii s touto požiadavkou súhlasilo 12884 užívateľov internetu a Sekerou a nožom bolo zo zoznamu stiahnuté v septembri 2016.   

### Sekerou a nožom *(úryvok z poviedky)*

Ján sedí v dielni. Slnko pripeká cez okenné tably. Ventilátor nefunguje. Na zemi sa váľajú ohorky a oceľové špony. Ktorýsi z učňov sedí obkročmo na doštiepanej lavici a monotónne búcha kladivom pred seba. Zabáva sa. Ján všetko vníma s mučivou intenzitou. Trpí ako nikto na svete. PRESTAŇ TRIESKAŤ, reku, LEBO TI JA JEDNU TRESNEM! Učeň stíchne, drzo hľadí. Krpatý had v ľudskej kožke.

Dielo
-----

* 1991 – *Rivers of Babylon*, román
* 1993 – *Mladý Dônč*, súbor noviel
* 1994 – *Rivers of Babylon 2 alebo Drevená dedina*, román
* 1995 – *Skazky o Vladovi pre veľkých a malých*, zbierka mikropoviedok
* 1998 – *Nové skazky o Vladovi pre malých i veľkých*, zbierka mikropoviedok
* 1999 – *Sekerou a nožom*, zbierka poviedok (spoluautor Dušan Taragel)
* 1999 – *Rivers of Babylon 3 alebo Fredyho koniec*, román
* 2002 – *Posledné skazky o Vladovi*, zbierka mikropoviedok
* 2003 – *Recepty z rodinného archívu*, beletrizované kuchárske recepty
* 2003 – *Traktoristi a buzeranti*, výber z publicistiky
* 2006 – *Živý oheň z vína*, faktografická kniha o koňaku
* 2014 – *Neva*, novela
* 2014 – *Rukojemník – Lokomotívy v daždi*, román

Referencie
----------

1. ↑  KUŠNIERIK, Juraj. Peter Pišťanek odišiel. *.týždeň* (Bratislava: W PRESS), 2015-03-23. Dostupné online [cit. 2020-07-08]. ISSN 1336-653X.
2. 1 2 3   Spisovateľ Peter Pišťanek spáchal samovraždu. *sme.sk* (Bratislava: Petit Press), 2015-03-23. Dostupné online [cit. 2020-07-08]. ISSN 1335-4418.
3. 1 2 3   *Peter Pišťanek* [online]. Bratislava: Literárne informačné centrum, 2019-03-11, [cit. 2021-06-13]. Dostupné online.
4. ↑  JASLOVSKÝ, Marian. Hrali spolu v kapele Devínska nová vec. *dennikn.sk* (Bratislava: N Press), 2015-03-24. Dostupné online [cit. 2020-07-08]. ISSN 1339-844X.
5. ↑  REHÁK, Oliver; CHORVATOVIČ, Marek. Zomrel Peter Pišťanek, autor Rivers of Babylon. *dennikn.sk* (Bratislava: N Press), 2015-03-23. Dostupné online [cit. 2021-06-13]. ISSN 1339-844X.
6. ↑  HOLINOVÁ, Nataša. Sekerou a nožom – vyškrtnúť a zrušiť. *dennikn.sk* (Bratislava: N Press), 2016-04-28. Dostupné online [cit. 2022-10-07]. ISSN 1339-844X.
7. ↑   *Přihlásit se na CitizenGO* [online]. citizengo.org, [cit. 2022-10-07]. Dostupné online.
8. ↑  TERAZ.SK. *Kontroverznú knihu Sekerou a nožom nestiahnu z povinnej literatúry* [online]. TERAZ.sk, 2016-05-04, [cit. 2022-10-07]. Dostupné online.
9. ↑   *V Štátnom pedagogickom ústave sa predmetová komisia pre slovenský jazyk a literatúru zaoberala zoznamom autorov a štandardizovaných literárnych diel* [online]. statpedu.sk, [cit. 2022-10-07]. Dostupné online.
10. ↑   *Sekerou a nožom* [online]. Literárne informačné centrum, 2019-10-05, [cit. 2022-10-07]. Dostupné online.

Literatúra
----------

* DAROVEC, Peter. *On, Pišťanek*. 1. vyd. Bratislava : Literárne informačné centrum, 2020. 270 s. ISBN 978-80-8119-125-1.

Externé odkazy
--------------

* Peter Pišťanek – Literárne informačné centrum
* Diela Petra Pišťanka v súbornom katalógu Slovenskej národnej knižnice
* Peter Pišťanek v Česko-Slovenskej filmovej databáze

Autoritné údaje: * abART: 30295
* BnF: 12933293q
* GND: 1051718481
* ISNI: 0000 0001 2102 3680
* LCCN: n93084984
* NK ČR: ola2002152605
* SNK: 152015
* VIAF: 73982922
* WorldCat: lccn-n93084984